
Parlamentul  României

Camera  Deputaţilor

Comisia pentru Industrii şi Servicii

                                                                                             Bucureşti 09.04.2014

         Nr. 4c-3/114/2014

AVIZ

asupra proiectului de Lege pentru modificarea şi completarea Legii nr.185/2013

 pentru amplasarea şi autorizarea mijloacelor de publicitate


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru administraţie publică şi amenajarea teritoriului, cu proiectul de Lege pentru modificarea şi completarea Legii nr.185/2013 pentru amplasarea şi autorizarea mijloacelor de publicitate, transmis cu adresa nr.P.L.x144 din 31 martie 2014, înregistrată sub nr.4c-3/114 din 1 aprilie 2014.


Proiectul de lege are ca obiect de reglementare modificarea şi completarea Legii nr.185/2013 pentru amplasarea şi autorizarea mijloacelor de publicitate, în sensul stabilirii amplasamentelor mijloacelor de publicitate pe zone şi categorii, a spaţiilor în care publicitatea poate fi interzisă, precum şi a modalităţii de achiziţie publică a mijloacelor publicitare.


Consiliul Legislativ a avizat favorabil propunerea legislativă cu avizul nr.1153/23.10.2013, cu observaţii şi propuneri care au fost însuşite parţial de iniţiatori.                                      


Guvernul susţine propunerea legislativă cu avizul nr. 64/17.01.2014 cu observaţii şi propuneri care au fost însuşite parţial de iniţiatori


Propunerea legislativă a fost aprobată de Senat în şedinţa din 24.03.2014.                                              

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a dezbătut proiectul de Lege pentru modificarea şi completarea Legii nr.185/2013 pentru amplasarea şi autorizarea mijloacelor de publicitate în şedinţa din data de 9.04.2014.

În urma dezbaterilor, membrii comisiei au hotărât în unanimitate, avizarea favorabilă a proiectului de Lege pentru modificarea şi completarea Legii nr.185/2013 pentru amplasarea şi autorizarea mijloacelor de publicitate, cu recomandarea pentru comisia sesizată în fond de a ţine seama de toate observaţiile şi propunerile din avizul Consiliului Legislativ şi al Guvernului.
Prin obiectul de reglementare şi conţinutul său, proiectul de lege face parte din categoria legilor ordinare.

Potrivit prevederilor art. 75 alin. (1)  din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Camera decizională pentru acest proiect de lege.

PREŞEDINTE,
Iulian Iancu
Consilier parlamentar,

Cristina Bălănescu
